אולי תרדו שם

אולי תרדו שם (באנגלית: Dreamboat) הוא סרט ילדים ישראלי מסוגת דרמה-קומי, שיצא ב-1964, ומבוסס על ספרו של פוצ'ו "אולי תרדו שם". הסרט, שצולם בשחור-לבן, מספר את חלומו של ילד לבנות לעצמו ספינה אמיתית על גג ביתו. הוא בונה עם חבריו ספינה מרהיטים וגרוטאות על הגג. בהמשך, ספינה זו פוגשת ספינה אמיתית שנפלה ממשאית ונחתה על גג הבית בתל אביב. שיר הנושא של הסרט, "אולי תרדו משם", שבוצע על ידי בני אמדורסקי ומקהלת צדיקוב והולחן על ידי דובי זלצר, זכה להשמעות רבות. בסרט צפו כ־76,000 צופים. הסרט הופק בתקציב צנוע יחסית של עד רבע מיליון לירות על ידי אמציה חיוני, סרטי גבע וחברת "הבה" וצולם מאמצע אוגוסט 1963 עד תחילת אוקטובר 1963 בצפון רחוב דיזנגוף בתל אביב. עוד לפני צילומו הסרט אושר על ידי המועצה לעדוד הסרט הישראלי. הסרט הושלם והוצג בפני קהל צופים מצומצם במרץ 1964. אולם בניגוד לתוכנית המקורית לא יצא לקראת פסח 1964, אלא לקראת החופש הגדול, בגלל שקולנוע בן יהודה בו הוקרן היה תפוס. הסרט יצא לאקרנים במקביל בתל אביב, חיפה וירושלים בתחילת יולי 1964 עם הקרנה נוספת לילדים ב-11:00 בבוקר. את הזמן שנוצר בעקבות דחיית יציאת הסרט ניצל פוצ'ו כדי להוציא במקביל לסרט ספר עם תמונות מהסרט בהוצאת מסדה. הסרט עצמו לא זכה להצלחה רבה, אך המשיך להיות מוקרן ברחבי ישראל עד 1967. לעומת זאת, השיר "אולי תרדו שם" נקלט היטב בציבור והביטוי "אולי תרדו שם?" שימש לכותרות בעיתונים לכתבות בנושאים שונים. הסרט מתאר זקן תמהוני, זומבה (יהודה גור-אריה, חבר קיבוץ עין חרוד, 1894 - 1987), המגיח מקצף הגלים וישן בתוך תיק אחסון של קונטרבס; הוא נאסף על ידי ילד שאביו לא מרשה לו לגדל כלבים מייללים על הגג. כפיצוי, מביא הילד את הזקן אל הגג, מסדר לו מיטה ליד המלונה ומאמץ אותו. בעזרת הזקן הופך הילד את הגג לספינה העשויה מחביות. במקביל מתרחש סיפורו של אורי זוהר, המעלה יאכטה על רכב כדי להסיעה לשייט בכנרת. בעקבות תאונה מתנגשות שתי הספינות ברחוב דיזנגוף בתל אביב. הסיפור העצוב על הזקן שנעלם אחרי ההתנגשות, מתרכך בהמשך, כשמתברר שהזקן אינו אלא המורה לזמרה שהופיע בחלומו של הילד. בסרט משתתפים השחקנים יהודה פוקס, דבורה קידר, פופיק ארנון, נלי שפר, יעקב טימן, יעל אביב, עודד קוטלר, מרגלית אנקורי ועוד. הופעות אורח: אורי זוהר - מעלה יאכטה על רכב כדי להסיעה לשייט בכנרת. אריק איינשטיין - הופיע בתפקיד אורח קצר וגילם גבר צעיר שחולף על החוף עם חברתו, ומתעלם מזעקותיו לעזרה של ילד שחבריו קברו אותו בחול. המבקר זאב רב-נוף כתב על הסרט: "סרט ישראלי צנוע, עשוי בידי כמעט חובבים. יש בו אלפי שגיאות. אך יש בו לב, כנות ופשטות. הנושא האוניברסלי הטראגיקומי, עשוי לעניין כל אדם כי זוהי דראמה אנושית על געגועים לחלומות שלא התגשמו… חבל שיוצרי הסרט סברו כי עליהם לעשות את הסרט "ילדותי "ולוותר על האספקטים האחרים. כסרט ילדים "אולי תרדו שם" רציני מדי, כסרט מבוגרים הוא ילדותי מדי." יצחק שומר בקול העם היה יותר בוטה וכתב על הסרט: "הוא סרט אינפאנטילי שלא היה בכוחו לספק אף לא את קהל הילדים." מנחם גולן הביע דעתו על הסרט שהיה לו סיפור מצוין, אולם הוא נעשה בלי ידע מקצועי טכני מספיק ובלי שחקנים מתאימים. גולן טען בנוסף שהפרסום סביב הסרט היה לקוי ולא עורר מספיק עניין. "אולי תרדו שם", במסד הנתונים הקולנועיים IMDb (באנגלית) "אולי תרדו שם", באתר ספר הקולנוע הישראלי "אולי תרדו שם", באתר אידיבי "אולי תרדו שם", במסד הנתונים הקולנועיים KinoPoisk (ברוסית) "אולי תרדו שם", במיזם "אישים" לתיעוד היצירה הישראלית Ulai Terdu Sham - 1964 - אולי תרדו שם, סרטון באתר יוטיוב (אורך: 1:14:33) - הסרט במלואו, עם כיתוביות באנגלית בני אמדורסקי – אולי תרדו שם, סרטון באתר יוטיוב (אורך: 1:59) מסך ומסכה, החלו צילומי "אולי תרדו שם?", מעריב, 13 באוגוסט 1963 עזריה רפפורט, ...אולי נמוך - אך לא נופלים! - ביקורת על הסרט, מעריב, 8 ביולי 1964 אורי קליין, The Greatest Tel Aviv Movies of All Time, באתר הארץ מילות השיר "אולי תרדו שם", באתר שירונט "אולי תרדו שם?", חרות, 13 בדצמבר 1963 טירונים רבים ישתתפו בסרט "אולי תרדו שם", הַבֹּקֶר, 4 בספטמבר 1963 ילדים ויחפן בסרט ישראלי, דבר, 13 באוגוסט 1963 החלו צילומי אולי תרדו שם?, מעריב, 13 באוגוסט 1963 הסתיימו צילומי "אולי תרדו שם", חרות, 6 באוקטובר 1963 "אולי תרדו שם" - סרט ישראלי חדש, חרות, 18 באוגוסט 1963 הקולנוע תפוס הסרט הישראלי יחכה, מעריב, 24 במרץ 1964 אולי תרדו שם, דבר, 3 ביולי 1964 בזכות אירמה לה דוס - ספר "אולי תרדו שם", חרות, 18 במאי 1964 סרט ראשון ואחרון, דבר, 30 בספטמבר 1970 אולי תרדו שם, למרחב, 7 ביולי 1967 יצחק שומר, הקולנוע הישראלי יוצא מחיתוליו, קול העם, 6 בספטמבר 1964 שרגא הר גיל, סרט אחד בעקבות, מעריב, 13 בנובמבר 1964